
Mae catalydd yn rhywbeth sy’n arwain at ddigwyddiad neu newid (Dictionary, 2022), person y mae ei frwdfrydedd neu egni yn peri i eraill gael eu hannog i fod yn frwdfrydig neu’n egnïol hefyd. Felly, mae arweinydd catalytig yn rhywun sy’n gwneud i bobl eraill weithredu (Powers Resource Center, 2017), unigolion blaengar sy’n gallu creu gweithgarwch a newid mewn pobl eraill (Catalytic Leadership, 2022). Eglura McDowall Clark a Murray (2012, t.45) fod arweinyddiaeth gatalytig yn cael ei sefydlu drwy ymrwymiad cryf i broffesiynoldeb, ac felly mae’n ennyn dull arweinyddol, drwy fod â’r brwdfrydedd i greu newid, naill ai ar y cyd neu’n unigol. Er yr ystyrir yn aml bod rôl arweinydd yn dod oddi uchod neu o’r tu blaen, (Reed a Canning, 2012), o fewn y blynyddoedd cynnar dylid deall arweinyddiaeth addysgegol fel proses a rennir (Rodd, 2013), sy’n defnyddio strategaethau cydweithredol rhwng ymarferwyr i gyflawni newidiadau a deilliannau cadarnhaol.  Yn ogystal, mae ymarferwyr blynyddoedd cynnar yn amlygu arweinyddiaeth gatalytig pan maent yn dangos eu bod yn gallu esgor ar, ac ysbrydoli newid heb fod mewn safle o bŵer (McDowall Clark, 2012). Yn y blynyddoedd cynnar, gall newidiadau a dylanwadau ddeillio’n aml o ymarferwyr blynyddoedd cynnar sy’n creu effaith fawr neu fach, ac nid ydynt bob amser yn deillio o arweinwyr sydd â theitlau uwch (McDowall Clark, 2012).
Yn ychwanegol, gall unrhyw un yn y blynyddoedd cynnar fod yn arweinydd catalytig yn sgil yr holl benderfyniadau maen nhw’n eu gwneud drwy gydol y dydd (Rodd, 2013) a thrwy adeiladu’r addysgeg. Yn yr un modd, trwy gael y cyfle i gymryd yr awenau a chreu newid o fewn y blynyddoedd cynnar, mae’n fuddiol edrych arno yn ôl faint o wahaniaeth y gallwch chi ei wneud ym mywydau plant (Michelle Obama, a ddyfynnir yn Rodd, 2015, t. 62) trwy fod yn arweinydd catalytig. Cymhelliant arweinydd dros newid yw helpu eraill (Siraj a Hallet, 2013, t. 10). Fodd bynnag, bernir bod ‘arweinydd’ yn unigolyn sydd ag awdurdod a phŵer (Rodd, 2006, a ddyfynnir yn McDowall Clark, 2012) tra bo arweinyddiaeth gatalytig yn gofyn am fwy nag un arweinydd i ysgogi gweithredu a newid (Morse, Brown a Warning, 2006). 
Yn y sector blynyddoedd cynnar, gall ymarferwyr blynyddoedd cynnar ddod yn arweinwyr catalytig drwy ddylanwadu eu hunain ac eraill tuag at bwyntiau o newid heb yr angen am bŵer (Northouse, 2015). Yn ogystal, bydd arweinwyr catalytig effeithiol yn sicrhau eu bod yn newid normau cymdeithasol, gan greu mannau diogel ac effeithiol ar gyfer dysgu. Gwneir hyn drwy adfyfyrio ar wybodaeth gadarn am yr hyn sydd ei angen i fod yn arweinydd ym maes y blynyddoedd cynnar a sicrhau eu bod yn gwella anghyfiawnderau cymdeithasol (Nicholson et al, 2018, t. 2). Yr allwedd i leoliad o ansawdd yw’r arweinyddiaeth lwyddiannus sydd y tu ôl iddo (O’Sullivan, 2015, t.1), felly fel ymarferwyr, mae’n bwysig asesu’n barhaus sut rydyn ni’n arwain, pam rydyn ni’n arwain, a ble gallwn wneud newid cadarnhaol er mwyn cyflawni’r potensial uchaf. 
Gan ystyried hyn, gall ymarferwyr blynyddoedd cynnar newid y modd maen nhw’n meddwl am arweinyddiaeth, a dysgu y gall pawb fod yn arweinydd catalytig drwy ddeall bod arweinydd yn ymwneud â’ch nodweddion a’ch rhinweddau chi fel ymarferydd, yn hytrach na’r teitl neu’r rôl a roddir i chi (Cooper, 2014, t.1). Mae cyfrifoldebau ymarferwyr blynyddoedd cynnar yn caniatáu iddynt arfer arweinyddiaeth, a’u galluogi drwy hynny i fod yn arweinwyr catalytig (Cooper, 2014, t.1). Fodd bynnag, nid oes rhai ymarferwyr blynyddoedd cynnar wedi cael yr hyfforddiant neu’r paratoad cywir ar gyfer arweinyddiaeth (Thornton, 2010). Felly, mae’r rhan fwyaf o ymarferwyr yn amau eu hunain fel arweinwyr (Jones a Pound, 2008; Angelle a DeHart, 2011). Yn ogystal â hyn, mae gan ymarferwyr blynyddoedd cynnar safbwyntiau gwahanol ynglŷn â’r hyn sy’n creu arweinydd (Prowle a Hodgkins, 2020, t.63), gyda rhai yn dweud bod nodweddion arweinydd yn briodoleddau personol na ellir eu dysgu, ac nad oes gan rai pobl yr ysgogiad i arwain eraill. Ar y llaw arall, bydd eraill yn dweud y gellir addysgu a datblygu’r nodweddion a’r cyfrifoldebau hyn dros amser (Prowle a Hodgkins, 2020, t.63). 
Gellir annog ymarferwyr i ddod yn arweinwyr catalytig drwy godi eu hyder (Cameron a Miller, 2016, t.111, a ddyfynnir yn Vandernbroeck, Urban a Peeters, 2016). Mae cael yr hyfforddiant cywir tuag at ddod yn arweinydd yn helpu annog ymarferwyr blynyddoedd cynnar i fod yn fwy hyderus wrth gael cyfleoedd i arwain (Cameron a Miller, 2016, t.112, a ddyfynnir yn Vandernbroeck, Urban a Peeters, 2016). Yn ogystal, mae ymarferwyr yn aml yn poeni am y cyfrifoldebau ychwanegol a’r gystadleuaeth sy’n dod yn sgil rolau arwain (Thornton, 2005), y maent yn amharod i’w croesawu am eu bod yn teimlo’n anghyfforddus. Er i Gyngor Datblygu’r Gweithlu Plant (CWDC, 2010) nodi y bydd ymarferwyr blynyddoedd cynnar yn ysbrydoli ac yn arwain ymarferwyr eraill yn eu man gwaith, roedd llawer yn pryderu am y syniad o gymryd yr awenau pan nad oeddent mewn rôl arwain (McDowall Clark, 2012, t.392). Yn yr un modd, canfu rhai ymarferwyr eu bod yn brin o hyder o ran arweinyddiaeth oherwydd y camdybiaeth o’r hyn mae arweinyddiaeth yn ei olygu (McDowall Clark, 2012, t.392), gan nodi y gall fod diffyg gwybodaeth a dealltwriaeth yn aml o’r hyn y mae a wnelo arweinyddiaeth ag ef mewn gwirionedd. Gall gorfod addasu arfer i weithio gyda chymaint o newidiadau a gofynion o fewn y blynyddoedd cynnar olygu bod ymarferwyr blynyddoedd cynnar yn cael rolau arwain a rheoli nad oeddent wedi bwriadu eu cael (Moyles, 2006, t.1). Gan ystyried hyn, mae rhai ymarferwyr yn gorfod ymdopi heb y cyfleoedd hyfforddi cywir, a allai i bob pwrpas fod yn niweidiol i effeithiolrwydd lleoliad. Yn aml gall ymarferwyr blynyddoedd cynnar gael eu symud i rolau arwain nad ydynt yn barod ar eu cyfer (Sims et al, 2015), felly drwy ddefnyddio’r effaith gatalydd o uno arweinyddiaeth i weithio gyda’i gilydd fel tîm (Toomer et al, 2018, t.1), gall greu mwy o hyder wrth weithio i greu newid a chreu effaith, gan hefyd gynyddu perfformiad. 
Mae a wnelo arweinyddiaeth â chreu, a bod yn, weithredwyr effeithiol o newid (Fullan, 2000, t.13) a gwelir bod arweinyddiaeth yn y blynyddoedd cynnar yn dylanwadu ar yr hyn sy’n digwydd o ran dysgu a deilliannau plant (Silins a Mulford, 2002, t.443). Mae arweinyddiaeth yn y blynyddoedd cynnar yn gyfrifol am greu cyfrifoldebau ar gyfer pob ymarferydd blynyddoedd cynnar, i ddatblygu eu hangerdd i helpu creu gwahaniaeth ym mywydau plant ac i osod y sylfeini ar gyfer eu dyfodol (Kivunja, 2015, t. 1711). Nid dim ond darparu addysg i blant mo cyfrifoldebau ymarferwyr blynyddoedd cynnar bellach (Waniganayake, 2014, t. 67). Yn hytrach mae disgwyl iddynt hefyd weithio fel sefydliad i gefnogi plant a’u teuluoedd ac i wneud newidiadau yn eu bywydau. Mae lleoliadau blynyddoedd cynnar effeithiol bron bob amser yn cynnwys systemau arweinyddiaeth gatalytig cryf (Siraj-Blatchford a Manni, 2008; Ang, 2001, t. 290) sy’n deall yr effaith mae arfer effeithiol yn ei chael ar flynyddoedd cynnar plant, yn ogystal â bywydau eu teuluoedd (Dallimore, 2019, t. 11). 
Mae cael dull catalytig o greu newid yn caniatáu i ymarferwyr blynyddoedd cynnar weithio i ysgogi staff i wneud newid, a gweld sut gall y newidiadau wella bywydau teuluoedd a phlant, gan ganiatáu i bawb deimlo’n fwy cyfforddus wrth weithio gyda’i gilydd i wella gofynion cymdeithasegol a gwella bywydau’r rhai sy’n ymwneud â’r lleoliadau (Llywodraeth Cymru 2015a, t.9). Bydd ymarferwyr blynyddoedd cynnar yn elwa o asesu eu heffaith mewn arweinyddiaeth yn barhaus (Nicholson et al, 2018, t.2), gan edrych ar sut y gallan nhw eu hunain ddylanwadu ar weithredu a sut y gall newid fod o fantais neu hyd yn oed anfantais i blant a theuluoedd, gan weithio felly i addasu eu harweinyddiaeth eu hunain bob amser yn ogystal â dylanwadu’n gatalytig ar eu cymheiriaid. Mae arweinyddiaeth yn broses rymusol (Cooper, 2014, t. 88) ac i rai, mae’n caniatáu i ymarferwyr gael eu grymuso i wneud newid ac agor drws ar gyfer gweithio ar y cyd. Mae angen i systemau a strwythurau gweithio cydweithredol fod ar waith i ganiatáu’r cyfle i ymgysylltu â rhieni neu warcheidwaid (Robb, dyddiad anhysbys). Eglura Robb (dyddiad anhysbys) y dylai rhieni a gwarcheidwaid deimlo eu bod yn cael eu cefnogi, a dylid eu gwneud yn ymwybodol o sut y gall dysgu yn y cartref neu y tu allan i’r lleoliad gyfrannu at effeithiolrwydd datblygiad yn ystod y blynyddoedd cynnar. Felly mae’n fuddiol i ymarferwyr blynyddoedd cynnar ddarparu cysylltiadau â gwasanaethau cefnogol megis Dechrau’n Deg, sy’n gallu rhoi cymorth pellach i deuluoedd, megis gyda rhianta, ymweliadau iechyd, a chymorth ar gyfer lleferydd ac iaith (Llywodraeth Cymru, 2017a, t. 4). Yn yr un modd, gall ymarferwyr blynyddoedd cynnar hefyd gysylltu â rhieni a gwarcheidwaid i weithio gyda grwpiau rhianta, timau cefnogi teuluoedd, gwasanaethau cymdeithasol neu ganolfannau addysg.   
Mae graddedigion Blynyddoedd Cynnar yn gatalyddion ar gyfer newid o fewn y sector blynyddoedd cynnar (Whalley, 2011; Siraj-Blatchford a Hallet, 2014) oherwydd hyfforddiant ac addysg ddiweddar ar bwysigrwydd arweinyddiaeth. Fodd bynnag, nid yw hyn yn golygu mai graddedigion yn unig sy’n ddigon cymwys i fod yn arweinwyr catalytig, oherwydd gall y meddylfryd hwn ddigalonni’r rhai sydd eisoes yn gweithio o fewn y blynyddoedd cynnar (Dyer, 2018, t. 349).  Serch hynny, mae yn golygu y gall ymarferwyr blynyddoedd cynnar sydd wedi cymhwyso’n fwy diweddar, neu sydd ar fin cymhwyso, ddod â safbwynt a dull gwahanol o weithredu newid, gan ddwysau’r effaith y gall lleoliadau ei darparu ar gyfer plant (Dyer, 2018, t. 348).  
Mewn ffordd anhunanol mae arweinyddiaeth gatalytig a gwaith tîm yn gwella’r tîm cyfan ac yn creu canlyniadau cryfach (Toomer et al, 2018, t.1) o ran pa mor effeithiol yw arfer. Mae ymarferwyr blynyddoedd cynnar sy’n arfer arweinyddiaeth gatalytig yn bobl gryf, nad oes angen iddynt ddilyn gwaith ‘arweinwyr cryf’ (Baker, a ddyfynnir yn Parker, 2020). Yn hytrach mae angen iddynt weithio mewn partneriaeth ag eraill sydd o’r un anian i greu gwaith trawsnewidiol a mannau cydweithredol lle gellir gwneud effaith go iawn (Parker, 2020). 
Mae bod yn arweinydd gyda’r blynyddoedd cynnar yn wahanol i reoli lleoliad. Mae arwain yn golygu ysbrydoli, creu gweledigaeth gyffredin a gwireddu’r weledigaeth honno, gan weithio i bontio’r gagendor rhwng rheolaeth ac ymarferydd drwy sicrhau bod pawb yn cymryd rhan yn weithredol (Kimberly, 2015). Dylid annog pob unigolyn i ystyried eu hunain yn arweinwyr, beth bynnag yw teitl eu swydd o fewn lleoliad (Jones a Pound, 2008, t. 10). Trwy weithio gyda’i gilydd a rhannu gwybodaeth broffesiynol, cyfuno sgiliau, ac adfyfyrio’n barhaus ar arfer, gall ansawdd darpariaeth wella’n sylweddol (Jones a Pound, 2008, t. 10). Mae arweinyddiaeth yn ystod plentyndod cynnar yn gyrru arfer o ansawdd ac yn dylanwadu ar yr ymrwymiad i hyrwyddo buddiannau gorau plant (Stampoulos, 2020, t.1), gan sicrhau arfer moesegol a phroffesiynol gan bob ymarferydd blynyddoedd cynnar sy’n ymwneud â newid bywydau plant a’u teuluoedd. Mae cydarweinyddiaeth yn sicrhau ein bod yn gweithio gyda’n gilydd ar yr un pryd i oresgyn heriau, gan ddefnyddio gwahanol gryfderau ymarferwyr amrywiol ac addasu i’r amgylchedd pan fod angen, yn union fel y mae Erikson (1959) yn ei awgrymu (John, 2019, a ddyfynnir yn Walley et al., 2019). Yn ogystal, gall ymarferwyr blynyddoedd cynnar weithio i oresgyn israddoldeb, gweithio gyda’i gilydd i anelu at ragoriaeth a gwella hunan-barch drwy ymdeimlad o gyflawniad wrth weithio i wneud newid ym mywydau plant (Adler, 1910, a ddyfynnir yn Walley et al., 2019).  
I gloi, gellir cynorthwyo gyda natur heriol arweinyddiaeth a rheolaeth yn y blynyddoedd cynnar drwy weithio ar y cyd ag ymarferwyr blynyddoedd cynnar eraill drwy ddull catalytig. Mae’r dull hwn yn caniatáu i wahanol feysydd o arbenigedd a gwybodaeth gael eu defnyddio i fodloni gofynion ac anghenion plant a’r effeithiau sy’n effeithio ar eu plentyndod cynnar. Mae defnyddio dull catalytig yn creu gofod ar gyfer amgylcheddau o ofal a pharch i helpu gwella deilliannau i blant yn ogystal â lleoliad addysg plentyndod cynnar. Mae’r agweddau, yr ymddygiadau, y sgiliau a’r gwerthoedd cydgysylltiedig a ddefnyddir mewn dull arweinyddiaeth gatalytig yn creu’r cyfle ar gyfer lleoliadau o ansawdd uchel. Yn ogystal, mae’n creu gofod lle na wneir i ymarferwyr deimlo’n israddol. Yn hytrach gwneir iddynt deimlo eu bod yn cael eu cynnwys a’u parchu’n fwy sydd hefyd yn creu ymarferwyr blynyddoedd cynnar cryfach o ran hyder a hunan-barch.  Gall hyn helpu i chwalu’r rhwystrau a’r stigma sy’n gysylltiedig â rheolwyr ac arweinwyr, a gall felly greu gweithlu cryfach a hybu morâl staff. Ymhellach, mae arweinydd drwy label yn gallu gorfodi newid, ond mae arweinydd catalytig yn creu’r gweithredu angenrheidiol er mwyn newid. 

Adran 2
Mae Confensiwn y Cenhedloedd Unedig ar Hawliau’r Plentyn (CCUHP) 1989 yn gytundeb rhyngwladol (Llywodraeth Cymru, 2019a) sy’n amlinellu’r holl hawliau sydd gan blant a phobl ifanc yn gyfreithiol, gan ddiffinio hawliau penodol ar gyfer amddiffyn a chefnogi plant. Mae’r CCUHP yn cwmpasu pob agwedd ar fywydau plant ac yn ystyried yr holl hawliau mae gan blant yr hawl iddynt, beth bynnag yw eu rhywedd, eu gallu, eu hethnigrwydd neu eu crefydd (Unicef, 2022). 
Wrth i Gymru gael ei llywodraeth ei hun, roedd yna ddymuniad i gael effaith a gwella bywydau plant a phobl ifanc er mwyn gwneud y genedl yn well i bawb (Llywodraeth Cymru, 2015b). Felly yn 2004, gwnaeth Llywodraeth Cymru fabwysiadu CCUHP fel y sylfaen wrth lunio pob polisi (Llywodraeth Cymru 2019a). Yna, yn 2011, creodd Cymru gyfraith, Mesur Hawliau Plant a Phobl Ifanc (Cymru) 2011 (Mesur Hawliau Plant a Phobl Ifanc (Cymru) 2011) sy’n sicrhau bod hawliau plant yn cael eu hystyried ym mhob peth mae Cymru’n ei wneud. Mae hyn yn dilyn ymlaen o’r hawliau a restrwyd yn CCUHP; i bob plentyn fod yn ddiogel, yn iach, yn hapus ac i gael yr hawl i chwarae a chael addysg (Llywodraeth Cymru, 2015b; Unicef 2019). Er mwyn gwneud yn siŵr fod Llywodraeth Cymru a’i Gweinidogion yn cydymffurfio â’u dyletswydd gofal i blant a phobl ifanc, maent hefyd wedi llunio Asesiadau o’r Effaith ar Hawliau Plant (CRIA) sydd yn asesiadau amrywiol ar y modd mae dyletswyddau neu arferion yn effeithio ar hawliau plant (Llywodraeth Cymru, dyddiad anhysbys a). Yn ogystal, wrth weithio gyda phlant a phobl ifanc, dan y Ddeddf Gwasanaethau Cymdeithasol a Llesiant (Cymru) 2014 (Deddf Gwasanaethau Cymdeithasol a Llesiant (Cymru) 2014; Gofal Cymdeithasol Cymru, 2019) mae gennych gyfrifoldeb i ddilyn canllawiau CCUHP i ddiogelu ac amddiffyn pob plentyn yn eich gofal. 
Yng Nghymru, penodwyd Comisiynydd Plant yn 2001 i fod yn bwynt cyfeirio ar gyfer plant, rhywun sy’n codi llais ac yn sefyll dros blant a phobl ifanc (Galw Iechyd Cymru, 2020). Mae’r Comisiynydd Plant yng Nghymru’n sicrhau y gwrandewir ar bob plentyn a pherson ifanc yng Nghymru, a’u bod yn ymwybodol o’u hawliau (Comisiynydd Plant Cymru, 2016). Fel yr eglurwyd gan Ddeddf Safonau Gofal 2000 (Deddf Safonau Gofal 2000) rhaid penodi Comisiynydd plant i ddiogelu ac amddiffyn plant a phobl ifanc, gan hefyd hyrwyddo eu hawliau (Comisiynydd Plant Cymru, 2017a). Ynglŷn â Chomisiynydd Plant, Norwy oedd y wlad gyntaf i benodi cynrychiolydd ar gyfer hawliau plant (Cook, Crowley a Thomas, 2008, t. 7). Yn ogystal, y wlad gyntaf yn y Deyrnas Unedig i ddiwygio Deddf Safonau Gofal 2000 oedd Cymru, lle penodwyd Comisiynydd Plant yn 2001 a rhoddwyd mwy o gyfrifoldebau iddo, gan greu drwy hynny Ddeddf Comisiynydd Plant Cymru (Cook, Crowley a Thomas, 2008, t. 7), gyda’r nod o ddiogelu hawliau pob plentyn yng Nghymru.  Dim ond mewn blynyddoedd olynol ar ôl 2003 y penodwyd Comisiynwyr yn Iwerddon, yr Alban a Lloegr. 
Cafodd y tri Chomisiynydd, Peter Clark, Keith Towler a Sally Holland, effaith fawr ar hawliau plant gan guradu eu breintiau i’r hyn ydynt heddiw. Er enghraifft, maent wedi gweithio gyda Llywodraeth Cymru i greu Cynghorau Ysgol, fel y gall lleisiau plant gael eu clywed; cyflwyno brecwast am ddim mewn Ysgolion Cynradd a phrydau ysgol am ddim, gydag ymrwymiad i’r hawl i ‘fod yn iach (Llywodraeth Cymru, 2019a). Yn ogystal cyflwynwyd polisïau megis Cod Ymarfer Anghenion Dysgu Ychwanegol (ADY) (Comisiynydd Plant Cymru, 2022a) a greodd Ddeddf Anghenion Dysgu Ychwanegol a’r Tribiwnlys Addysg (Cymru) 2018 ac sy’n mynd ati i ddiwallu anghenion plant ag ADY a sicrhau y diwallir eu hanghenion o’u genedigaeth tan addysg uwch. Yn ychwanegol at hyn, mae Comisiynydd Plant Cymru wedi creu cyfleoedd i unigolion ddod yn fwy ymwybodol o Brofiadau Niweidiol yn ystod Plentyndod (ACEs) sydd, yn ei dro, yn gallu agor y lens i ddeall profiadau plant yn well (Comisiynydd Plant Cymru, 2018, t. 1-2). 
Ymhellach, gwnaeth Comisiynydd Plant Cymru gyhoeddi hefyd Y Ffordd Gywir - Dull Gweithredu Seiliedig ar Hawliau Plant yng Nghymru, sy’n sicrhau bod y rhai sy’n gweithio gyda phlant yn blaenoriaethu eu hawliau yn y gobaith o wella pob agwedd ar eu bywydau (Comisiynydd Plant Cymru, 2017b, t. 3; Comisiynydd Plant Cymru, 2021, t.20). Yn ychwanegol mae’r dull gweithredu hwn yn sicrhau bod sefydliadau bob amser yn rhoi hawliau plant yn gyntaf a’u bod yn atebol am yr holl ddeilliannau sy’n effeithio ar blant drwy gydol eu bywydau (Comisiynydd Plant Cymru, 2017b, t.3; Comisiynydd Plant Cymru, 2022b). Nod y dull gweithredu hwn hefyd yw ymgorffori hawliau plant ym mhob sefydliad sy’n delio â phlant, i sicrhau eu bod yn dilyn cyfraith CCUHP (Unicef, 2019; Comisiynydd Plant Cymru, 2017b). 

Un maes o hawliau plant y mae’r Comisiynydd Plant wedi dylanwadu arno yw amddiffyn rhag trais, cam-drin ac esgeulustod fel y nodwyd yn Erthyglau 19 a 24 (Achub y Plant, dyddiad anhysbys; Unicef, 2019). Os yw lleoliadau, sefydliadau neu unigolion yn credu bod plentyn yn dioddef niwed neu mewn perygl, yn gorfforol neu’n feddyliol, mae ganddynt ddyletswydd gofal i ddiogelu hawliau a diogelwch y plentyn, fel yr eglurwyd yn Neddf Gwasanaethau Cymdeithasol a Llesiant (Cymru), 2014 (Llywodraeth Cymru, 2021a t.1). Fel yr eglurwyd yn Gweithio Gyda’n Gilydd i Ddiogelu Pobl (Llywodraeth Cymru, 2018a, t. 4) a Deddf Plant 2004 (Llywodraeth Cymru, 2020), mae’n ddyletswydd statudol i roi gwybod am bob plentyn sydd mewn perygl. Dylid dilyn gweithdrefnau diogelu plant penodol sydd wedi’u nodi gan leoliadau, yn ogystal â rhoi gwybod i wasanaethau diogelu plant lleol neu’r Gymdeithas Genedlaethol er Atal Creulondeb i Blant (NSPCC, 2021). 
Yn ogystal, mae cofrestr amddiffyn plant (CPR) yn bodoli bellach, sy’n rhestru pob plentyn mewn ardaloedd lleol y dynodwyd eu bod mewn perygl. Mae hyn yn caniatáu i sefydliadau a lleoliadau ddiogelu’r plentyn hwnnw a rhoi gwybod i’r gwasanaethau cymdeithasol neu’r heddlu petai unrhyw broblemau’n codi (NSPCC, 2021; Llywodraeth Cymru, 2020). Ymhellach, dyfeisiodd Llywodraeth Cymru (2019b, t. 17) y cynllun Cymru Iachach; ac un o’r egwyddorion cynllunio i ysgogi newid oedd atal ac ymyrryd yn fuan o ran iechyd a diogelwch plant. Barnwyd bod diogelwch yn cynnwys nid yn unig iechyd ond hefyd diogelu rhag peryglon o gam-drin, esgeulustod neu unrhyw fath arall o niwed.  Mae pwysigrwydd ymyrryd yn fuan yn cynyddu’r cyfle i sicrhau gwelliannau parhaol ym mywydau plant (Allen, 2011, t. 9). 
Yn yr un modd, mae Llywodraeth Cymru wedi cyflwyno cyfraith o fis Mawrth 2022 sy’n gwneud unrhyw fath o gosb gorfforol yn anghyfreithlon (Morris, 2022). Fodd bynnag, fel y noda Morris (2022), gallai hyn greu llawer o honiadau ffug gan unigolion a gallai felly arwain at rai achosion yn cael eu diystyru neu ddim yn cael eu gweld. Yn ychwanegol at hyn, mae Comisiynydd Plant Cymru (2019a, t. 10) yn egluro er bod dirywiad mewn cosbi corfforol yng Nghymru, mae cynnydd o ran camfanteisio a cham-drin rhywiol. O ystyried hyn, mae Comisiynydd Plant Cymru wedi egluro’r angen i gryfhau hawliau amddiffyn plant  ar-lein ac all-lein (Comisiynydd Plant Cymru, 2019a, t. 23). 
Fodd bynnag, mae’r cyfreithiau hyn, a’r systemau amddiffyn sydd ar waith, yn gweithio i ddiogelu plant a’u hawliau, megis y rhai a nodir yn Erthygl 3 CCUHP, cadw buddiannau gorau plentyn yn flaenoriaeth, ynghyd ag Erthygl 6, yr hawl i fyw, goroesi a datblygu; gan wneud i lywodraethau sicrhau eu bod yn gwneud beth bynnag sy’n rhaid iddynt i amddiffyn bywyd plentyn (Unicef, 2019).  
Yn ychwanegol at hyn, maes arall o hawliau plant a gefnogir yw tlodi. Noda Erthygl 27 CCUHP (Unicef, 2019) fod gan bob plentyn yr hawl i safon byw sy’n ddigonol i gyflawni eu hanghenion datblygu cymdeithasol a chorfforol, ac mae’n rhaid i’r Llywodraeth wneud popeth y gallant i’w cefnogi. Yn yr un modd, mae Erthygl 26 yn egluro ei bod yn rhaid i Lywodraethau roi cymorth ariannol neu fuddion ychwanegol i blant a theuluoedd sydd angen cymorth (Unicef, 2019; Achub y Plant, dyddiad anhysbys). Deellir bod tlodi’n gallu cael effaith niweidiol fawr ar iechyd a datblygiad plentyn (Plant yng Nghymru, 2021) a dyna pam mae’n hanfodol felly bod fframweithiau a chymorth yn cael eu rhoi ar waith i amddiffyn hawliau plant. Gall byw mewn tlodi effeithio ar flynyddoedd dysgu cynnar plant, sydd felly’n cael effaith ar weddill eu bywydau (Achub y Plant, 2022, t. 1). 
Creodd Llywodraeth Cymru (2015c, t. 2) Strategaeth Tlodi Plant Cymru sy’n amlinellu nodau Cymru ac yn rhoi hawliau plant wrth galon ei gweledigaeth. Gan ystyried hyn, nododd Llywodraeth Cymru (2015c, t. 4) rai nodau i sicrhau gwell cefnogaeth i blant a’u teuluoedd sy’n byw mewn tlodi. Rhai arferion a weithredwyd i gefnogi’r broblem tlodi ymhellach oedd cynyddu’r nifer o deuluoedd â rhieni sy’n gweithio, a chynyddu sgiliau rhieni i’w galluogi i gael gwaith (Llywodraeth Cymru, 2021b). Golyga hyn eu bod eisiau sicrhau bod rhieni a gwarcheidwaid yn cael mwy o gyfleoedd a phrofiadau i weithio a gwneud incwm (Llywodraeth Cymru, 2015c, t. 5). Yn ogystal, eglura Llywodraeth Cymru (2010, t. 6) oherwydd y problemau y gall tlodi eu hachosi i blant a phobl ifanc, y dylai lleoliadau a gwasanaethau sicrhau bod cymaint â phosibl yn cael ei wneud i deuluoedd i leihau’r caledi ar eu bywydau. Noda Llywodraeth Cymru (2010, t. 5) y dylid rhoi asesiadau ac ymyriadau i ddarparu cyfoeth o gefnogaeth i blant, fel y pwynt cyswllt cyntaf.  
Yn ogystal, creodd y Llywodraeth y Cynnig Gofal Plant Cymru (Llywodraeth Cymru, 2019d) sy’n rhoi 30 awr o ofal plant am ddim yr wythnos i blant. Fodd bynnag, mae hyn yn berthnasol yn unig i rieni sy’n gweithio neu sy’n gymwys, sy’n golygu nad yw’r cynnig yn helpu nac yn cefnogi y rhan fwyaf o bobl eraill sy’n byw mewn tlodi (Sefydliad Joseph Rowntree, 2020, t. 7). 
Ymhellach, rhai adnoddau eraill sydd ar gael i helpu cefnogi a diogelu plant sy’n byw mewn tlodi yw cyfoethogi’r cwricwlwm plant i leihau’r anghydraddoldebau mewn addysg sy’n gallu arwain at dlodi (Llywodraeth Cymru, 2015c, t .7), gan ddarparu grantiau i ysgolion i helpu gydag adnoddau a gwasanaethau cymorth i blant a rhieni mewn tlodi. Yn ogystal, mae ysgolion yn helpu drwy ddarparu prydau ysgol am ddim a dewisiadau iach (Llywodraeth Cymru, 2019c, t. 14-15). Hefyd mae gwasanaethau megis Dechrau’n Deg (Llywodraeth Cymru, 2017a, t. 4) yn cefnogi plant yn yr ardaloedd mwyaf difreintiedig, ac mae Teuluoedd yn Gyntaf (Llywodraeth Cymru, 2017b, t. 6, 18) yn rhoi dealltwriaeth ynghylch pam mae ymyrraeth a chefnogaeth yn bwysig i bob awdurdod perthnasol. Yn hyn o beth, wrth weithio i wella dyfodol plant a theuluoedd, dilynir gofynion Deddf Llesiant Cenedlaethau’r Dyfodol (Cymru) 2015 (Deddf Llesiant Cenedlaethau’r Dyfodol (Cymru) 2015), sy’n egluro pam bod angen darpariaethau i alluogi sefydliadau i weithio mewn ffordd sy’n cynnal llesiant pob unigolyn i gefnogi ei ddyfodol. 
Fodd bynnag, noda’r BBC (2021) fod tlodi plant ar ei uchaf yng Nghymru a bod bron traean o blant yn dioddef. Yn ogystal, ni chyrhaeddwyd targed Llywodraeth Cymru i gael gwared ar dlodi erbyn 2020, ac os rhywbeth, mae wedi gwaethygu yn sgil effaith Covid-19 (BBC, 2021). Er, hyd yn oed cyn i Covid-19 effeithio ar deuluoedd, roedd yr achosion o dlodi yng Nghymru ar gynnydd (Save The Children, 2022, t.2). Ar sail hyn gallwn weld, er bod strategaethau a chymorth ar waith, bod yr angen yno o hyd i Lywodraeth Cymru a Chomisiynydd Plant Cymru fynd ati i wella’r materion hyn ymhellach a helpu i leihau’r effeithiau ar iechyd, dysgu a datblygiad plant. Gallai tlodi yng Nghymru gynyddu 8 y cant erbyn 2022 os na wneir rhagor i helpu cefnogi plant a’u teuluoedd (Dr. Barrance, 2018, t. 33). 
I gloi, mae llawer o gyfreithiau, deddfwriaethau a fframweithiau yn eu lle i helpu diogelu plant a chefnogi eu hanghenion, sy’n edrych ar bob agwedd ar fywydau plant. Yn ogystal, mae sawl ffordd y mae Llywodraeth Cymru a Chomisiynydd Plant Cymru wedi effeithio ar fywydau plant a theuluoedd yng Nghymru, a gwelir eu bod yn gwella’n barhaus a strategaethau a deddfwriaethau newydd yn cael eu llunio. Mae’r effaith mae amddiffyn hawliau plant yn ei chael nid yn unig ar eu blynyddoedd cynnar, ond hefyd eu bywydau fel oedolion, yn dangos pa mor bwysig ydyw i amddiffyn hawliau pob plentyn, beth bynnag yw eu hamgylchiadau unigol. Fodd bynnag, er bod cefnogaeth ar gael eisoes, mae’n amlwg nad  oes digon yn cael ei wneud o hyd i helpu i gefnogi plant, felly mae mwy o waith i’w wneud o hyd gan Lywodraeth Cymru a Chomisiynydd Plant Cymru. 

Yn ystod y blynyddoedd cynnar, mae nifer o ffactorau cymdeithasegol sy’n gallu herio profiadau plentyn yn y blynyddoedd cynnar. Un enghraifft o ffactor cymdeithasegol yw bwlio, sef achos o wawdio neu falais dwys a pharhaus a all achosi niwed difrifol i blant yn feddyliol neu’n gorfforol (Beck, dyddiad anhysbys). Y gwahaniaeth rhwng bwlio a gwrthdaro yw bod bwlio’n cael ei wneud i ennill neu fynnu pŵer dros rywun (Snow, 2014). Gall rhai effeithiau sy’n codi yn sgil bwlio effeithio ar eu blynyddoedd cynnar a’u datblygiad. Er enghraifft, mae’n gallu achosi i blant ddim eisiau mynychu’r ysgol, felly mae ganddynt gyfradd presenoldeb isel sydd â chysylltiad agos â syrthio ar ei hôl hi gyda’u haddysg ac felly eu datblygiad, gan effeithio ar eu dyfodol (NSPCC, 2022). Mae bwlio’n creu profiadau niweidiol yn ystod plentyndod (ACEs) (Llywodraeth Cymru, 2019f, t. 12) a gall achosi i blant ei chael hi’n anodd yn gymdeithasol drwy gydol eu bywydau fel oedolion, gan effeithio ar berthnasau. Felly mae’n bwysig sicrhau bod plant yn cael cefnogaeth a phrofiadau o berthnasoedd a systemau cymorth cadarnhaol.   Yn ychwanegol gall bwlio achosi risg cynyddol o anhwylderau emosiynol megis gor-bryder ac iselder (Davies, 2018), yn ogystal ag achosi encilio cymdeithasol, colli archwaeth a cholli cwsg (NSPCC, 2002; Davies, 2018). Yn aml, gall bwlio ganolbwyntio ar yr hyn sy’n wahanol am unigolyn gan fod yn gysylltiedig â rhagfarn (Llywodraeth Cymru, 2019e, t. 9) a gall ganolbwyntio ar ffactorau cymdeithasegol megis hil, crefydd, diwylliant rhywedd neu anabledd. 
I helpu atal y siawns o fwlio’n digwydd yn y blynyddoedd cynnar, mae ymyrraeth gynnar yn allweddol i helpu plant i ddeall eu hemosiynau ac i weithio gyda nhw i ddatblygu a dysgu sgiliau cymdeithasol (Allen, 2011, t. 9), tra hefyd yn addysgu plant am eu hawliau a phwysigrwydd cynwysoldeb ac amrywiaeth (Blaisdell, 2012). Un maes lle mae ymyrraeth gynnar yn dechrau yw yn y cartref (Knights, 2017), ac mae hyn yn awgrymu ei bod yn bwysig i rieni a gofalwyr bwysleisio bod ymosod ar lafar ac yn gorfforol yn ymddygiad annerbyniol. Fel yr eglurwyd gan Bowes a Hayes (1999, a ddyfynnir yn Dr. Farrell, dyddiad anhysbys, t. 2), nod ymyrraeth gynnar yw cydnabod problemau, a gall weithio i leihau effaith profiadau niweidiol yn ystod plentyndod sy’n gallu digwydd drwy fwlio.  Yn ogystal, mae ymyrraeth gynnar yn cyfeirio at gymryd camau i ddatrys problemau cyn cyrraedd sefyllfa ddi-droi’n-ôl a mynd i’r afael â’r effeithiau tymor hir (Tŷ’r Cyffredin, 2018, t. 3).  Dangosir ymyrraeth gynnar drwy’r dull o addysgu a hyfforddi plant a phobl ifanc ynghylch parch, ymddygiad cadarnhaol a strategaethau ymdopi wrth ddelio â hunanhyder a hunan-barch isel (Llywodraeth Cymru,  2019g, t. 13).
Fodd bynnag, ar oedran mor ifanc, gall weithiau fod yn anodd penderfynu beth sy’n cael ei ystyried yn fwlio a beth sy’n wrthdaro yn ystod  plentyndod (First Discoverers, 2022). Felly mae’n anoddach sefydlu ymyriadau cynnar pan fo achosion o fwlio’n digwydd heb i neb sylwi neu’n cael eu cymryd fel achosion o anghydweld. Ymhellach, ar oedran mor ifanc, ni ddisgwylir bwlio yn aml mewn plant mor ifanc felly mae’n bosibl na fydd y syniad o fwlio’n cael ei addysgu neu ei egluro tan yn ddiweddarach mewn bywyd. Fodd bynnag, gellir gweld ymddygiad ymosodol yn dechrau mor gynnar â blwydd oed (Douvlos, 209, t. 132) a chafwyd amgylchiadau gwybyddus o fwlio’n digwydd o dan bump oed (Dr. Farrell, dyddiad anhysbys, t. 2). Yn ychwanegol, dulliau eraill o ymyrraeth gynnar y gellid eu defnyddio yw meithrin hyder a hunan-barch plant, gall hyn felly annog plant i sylweddoli, os ydynt yn cael eu bwlio, nad eu bai nhw ydyw ac nad ydynt yn israddol (Llywodraeth Cymru, 2019e, t. 13).  
Wrth ystyried hyn, mae fframweithiau a gweithdrefnau cyfreithiol ar gael mewn gwirionedd sy’n helpu i reoli effaith bwlio ar fywydau plant ifanc. Gwelir bod llawer o’r cyfrifoldebau dros fwlio’n dibynnu ar yr ysgolion a’r lleoliadau mae plant yn eu mynychu, oherwydd dyma’r mannau lle mae plant yn treulio’r rhan fwyaf o’u bywyd yn ystod eu blynyddoedd cynnar, a lle mae eu rhyngweithiadau cymdeithasol yn digwydd (Llywodraeth Cymru, 2019f). Yn gyfreithiol mae gan ysgolion ddyletswydd gofal i ddarparu amgylchedd diogel a chefnogol i blant sy’n diogelu’u hawliau (Llywodraeth Cymru, 2019e, t. 18; Llywodraeth Cymru, 2015d, t. 1; Unicef, 2019). Mae Deddf Cydraddoldeb 2010 (Gov.uk, 2015) yn gorfodi’r rhwymedigaethau sydd ar ysgolion i weithio i ddileu unrhyw wahaniaethu neu aflonyddu o fewn lleoliad, gan ddiogelu hawliau plant, ynghyd â’u llesiant cymdeithasol ac emosiynol. Yn ogystal, mae’n annog cydraddoldeb drwy anelu at leihau anghydraddoldebau economaidd-gymdeithasol (Deddf Anghydraddoldeb 2010). 
Yn yr un modd, mae Deddf Addysg 2002 (Deddf Addysg 2002) yn gweithredu dyletswydd cyfreithiol ar ysgolion neu leoliadau i ddiogelu ac amddiffyn llesiant plant a phobl ifanc (Llywodraeth Cymru, 2019e, t. 18). Mae hyn yn helpu i amddiffyn plant sy’n cael eu bwlio, gan ei gwneud yn ofyniad gorfodol i leoliadau ddiogelu plant rhag unrhyw beth sy’n effeithio ar eu diogelwch a’u llesiant. Mae hyn yn creu’r cyfle i leoliadau roi eu polisïau a’u gweithdrefnau eu hunain ar waith yn ymwneud â bwlio, megis Polisi Gwrth-Fwlio (Biwro Cenedlaethol y Plant, 2002).  O ran Polisi Gwrth-Fwlio, mae Comisiynydd Plant Cymru (2022c) wedi codi pryder ar gyfer lleoliadau ac ysgolion, gan nodi ei bod yn rhaid iddynt sicrhau eu bod yn cofnodi digwyddiadau o fwlio i allu gweithio i ddatrys problemau ac i fod yn atebol am werthuso eu harfer a’r gefnogaeth maent yn ei darparu (Comisiynydd Plant Cymru, 2022c). Fodd bynnag, er y dylai lleoliadau a gwasanaethau fod yn cofnodi achosion o fwlio, nid oes unrhyw rwymedigaeth arnynt ar hyn o bryd i’w cofnodi, sy’n golygu os nad yw’r wybodaeth yn cael ei chofnodi, ei bod yn annhebygol bod ysgolion yn gwerthuso’r gefnogaeth a roddir ac yn asesu eu strategaethau gwella, gan greu problem ddiogelu i blant (Comisiynydd Plant Cymru, 2019a, t. 9). Yn ogystal, mae’n bwysig  delio ag unrhyw broblemau rhwng plant, hyd yn oed os nad ydynt yn ymddangos fel ‘bwlio’ ar yr olwg gyntaf, am y rheswm y gall ysgolion a lleoliadau fynd i’r afael ag achosion o fwlio dim ond pan maent yn cael gwybod am yr amgylchiadau (GIG, dyddiad anhysbys, t. 4). 
Gan ystyried hyn, mae Deddf Addysg ac Arolygiadau 2006 (Deddf Addysg ac Arolygiadau 2006) yn ei gwneud yn ofynnol i arweinwyr lleoliadau ac ysgolion greu mesurau i annog ymddygiad cadarnhaol, hyrwyddo parch i bob unigolyn ac atal unrhyw ffurf o fwlio.  Mae dyletswydd o fewn lleoliadau i hyrwyddo safonau uchel o ofal ac i gyflawni potensial pob plentyn. Mae hyn yn gysylltiedig ag effeithiolrwydd gweithdrefnau cymorth a diogelu lleoliad, yn enwedig pan fod hawliau plant yn cael eu bygwth gan ragfarn neu fwlio (Deddf Addysg ac Arolygiadau 2006). Er mwyn i leoliad sicrhau ei fod yn cydymffurfio â’r gyfraith hon, dylai polisïau ymddygiad fod ar waith (Llywodraeth Cymru, 2019e, t, 18). Nid oes esgus i leoliadau beidio ag annog a hyrwyddo ymddygiad da (Bennet, 2017, t. 6) ac felly mae’n bwysig creu strategaeth i orfodi’r ymddygiad a ddisgwylir gan fyfyrwyr o fewn lleoliad, gan ddangos i blant beth sy’n ddisgwyliedig yn eu lleoliad a pham ei fod yn bwysig (Parents and Teachers for Exellence, 2016, t.2). 
Ymhellach, mae gan bob plentyn a pherson ifanc hawliau a rhyddid fel y’u mynegir yn Neddf Hawliau Dynol 1998 (Deddf Hawliau Dynol 1998). Felly dylai pawb gael eu parchu a’u diogelu, rhywbeth y dylai ysgolion ei orfodi, ei annog a’i addysgu yn ifanc. Yn ychwanegol, mae Mesur Hawliau Plant a Phobl Ifanc (Cymru) yn ategu’r fframweithiau a’r gwerthoedd y dylai pob lleoliad eu dilyn, gan ddatgan fod gan bob plentyn yr hawl i gael addysg a bod gan bob plentyn yr hawl i gael ei gadw’n ddiogel. 
Er bod nifer o fframweithiau cyfreithiol ar waith i helpu i roi cefnogaeth gyda materion o fwlio a’r effaith a gaiff ar blant, ceir sefyllfaoedd yn aml lle nad oes digon o gefnogaeth i blant sy’n wynebu bwlio, a lle mae systemau cymorth yn cael eu rhoi ar waith yn rhy hwyr (Comisiynydd Plant  Cymru, 2019b, t. 1). Hefyd, gall plentyn sy’n ei chael yn anodd derbyn y cymorth i gael ei ddiogelu, gael trafferth yn ei dro i gael mynediad at hawliau eraill fel y’u nodir yn CCUHP, megis hawl i addysg, i oroesi ac i fod yn hapus ac yn iach (Comisiynydd Plant Cymru, 2019b, t. 3). 
I gloi, gan edrych ar y strategaethau, y fframweithiau a’r cymorth sydd ar gael o ran bwlio, mae nifer o ffyrdd effeithlon y gellir mynd i’r afael â bwlio gan leihau’r siawns o brofiadau niweidiol yn ystod plentyndod (ACEs). Mae pob plentyn yn wahanol ac yn unigryw, a dylid parchu hyn, fodd bynnag nid yw parch bob amser yn nodwedd a roddir, ac yn aml mae’n rhaid ei haddysgu. Felly, mae’n bwysig i blant yn y blynyddoedd cynnar gael eu haddysgu am amrywiaeth, a dysgu am wahaniaethau byd-eang, yn ogystal â chael eu haddysgu sut i ddelio â’u hansicrwydd a’u problemau eu hunain i helpu i ddileu’r cyfleoedd i fwlio. Er bod llawer o ffyrdd y gellir atal bwlio, mae yna gyfleoedd iddo ddigwydd, a dyna pam mae’n rhaid cael systemau cymorth ar waith ar gyfer plant agored i niwed i’w helpu i fyw bywydau hapus a boddhaus. 

